Bille (adelsslægt)

Bille (også Bilde) er en dansk uradelsslægt, der til tider har været betydningsfuld i Danmark, og som stadig eksisterer i dag. Slægten omfatter også linjerne Bille-Brahe og Bille-Brahe-Selby. Billeætten kendes fra midten af 1200-tallet og førte allerede da sit slægtsnavn.

Våbenskjold 
Slægten fører et af rødt og sølv delt og tre gange tværdelt, af en vildmand holdt skjold, på hjelmen to af rødt og sølv tre gange tværdelte vesselhorn, hvert besat med 4 påfuglefjer og derimellem en påfuglefjer. Et lignende våben førtes af de i 1500-tallet uddøde Biller i Schlesien, der altså synes at have fælles herkomst med de danske Biller. Også slægten Ebersbach i Schlesien har ført Billevåbnet.

Historie 

Billeætten kendes fra midten af 13. århundrede og førte allerede da sit slægtsnavn. De første mænd af navnet Bille, som kendes historisk, er hr. Jakob Bille (1246) og hans Broder, Thorkel Bille, hvis søn Niels Thorkilsen 1267 blev sat i band som Erik Glippings tilhænger i dennes strid med ærkebiskop Jakob Erlandsen. Den sammenhængende slægtrække begynder ved 1300 med Jon Bille, hvis sønnesøn Esbern Nielsen 1365 var kongens kansler, og hans brodersøn var Lunds ærkebisp Peder Lykke, der sad på koncilet i Konstanz 1415; bispens brodersøn, hr. Torbern Bille, var den første ejer af Svanholm, som i 200 år var og nu atter i over 100 år har været i slægtens besiddelse. Gennem Torbern Billes sønnesøn, Århusbispen Ove Bille og rigshovmesteren Esge Bille osv., nåede slægten den rigdom, magt og indflydelse, som i de følgende århundreder stiller den fremmest i rækken blandt de danske adelsætter.

En stor mængde af landets største og bekendteste gårde kom efterhånden i Billernes eje. Således: Allindemagle, Solbjerg, Svanholm, Bjergbygård, Egede, Sandholt, Søholm, Bregentved, Hvedholm, Kærsgård, Rynkebygård, Billeskov, Skjerrildgård, Ørumgård, Tirsbæk, Holbækgård, Stenalt, Fårupgård, Egeskov, Møllerup, Billeshave, Bjørnsholm, Bangsbo, Mejlgård, Sødal, Restrup, Truelsholm, Billesbølle, Havrelykke, Vallø, Holsegaard, Lyngbygård, Mogenstrup, Ellinge, Ørtofte, Nielstrup, Vanås, Næsbyholm, Rosendal, Billesholm, Gammel Køgegård, Vrejlev Kloster, Årup, Hejselt, Gjorslev, Valdbygård, Hvidkilde, Rønnovsholm, Damsbo, Brobygård, Flenstofte, Avnsbjerg, Marsvinslund, Hersomgård, Vindum Overgård, Løgismose, Steensgård, Østrupgård, Bjørnemose.

Med hr. Torbern Billes nærmeste efterkommere delte slægten sig i talrige linjer. Sønnen Bent Bille stiftede Egede-Søholm-linjen, af hvilken hr. Anders Bille til Søholm er den bekendteste, sønnesønnen Knud Bille Kjærsgård-linjen, dennes broder Esge Bille Svanholm-linjen og sønnesønnen Claus Bille Allinde-linjen. Af disse linjer uddøde Egede-Søholm-linjen 1590 med Erik Bille, Svanholm-linjen 1689 med Gabriel Bille og Allinde-linjen 1717 med Erik Bille Kjærsgård-linjen blomstrer endnu i den grevelige linje Bille-Brahe. Da Brahe-ættens sidste mand, Preben Brahe til Hvedholm, som 1751 blev oprettet til stamhus, døde 1786, gik hans navn og godser over til Bille-ætten. Gehejmekonferensråd Henrik Bille (1709-1789), hvis faster, Henrikke Sophie Bille, var moder til Preben Brahe, fik 7. marts 1788 bevilling til at føre de Brahers navn og våben (hans ældste søn Axel Frederik Bille havde 12. januar 1787 fået en lignende bevilling, men døde samme år), og 9. maj 1798 optoges hans anden søn Preben Bille-Brahe i lensgrevelig stand som besidder af Grevskabet Brahesminde, der erigeredes af Hvedholm, Damsbo, Steensgård, Østrupgård, Avernakø og Drejø. Hans sønnesøn, grev Preben Charles Bille-Brahe, som 1867 havde arvet det friherrelige Selbyske Forlods, fik 23. januar 1873 patent på at føre det Selby'ske navn og våben.

Liste over væsentlige medlemmer af slægten

Ældre linjer 
 Anders Bille (rigsmarsk) (1600-1657) – dansk rigsmarsk
 Anders Bentsen Bille (1477-1555) – dansk rigsråd
 Anders Steensen Bille (1580-1633) – dansk rigsråd
 Beate Clausdatter Bille (1526-1605) – dansk adelsdame og hofmesterinde
 Bendix Lasson Bille (1723-1784) – dansk søofficer
 Bent Bille (rigsråd) (ca. 1440-1494) – dansk ridder, lensmand og rigsråd
 Bent Bille (1509-1555) (1509-1555) – dansk godsejer og degn
 Birgitte Bille (1575-1639) – dansk adelsdame
 Claus Bille (rigsråd) (ca. 1490-1558) – dansk rigsråd
 Claus Bille (søofficer) (1560-1600) – dansk søofficer og godsejer
 Christian Bille (1799-1853) – dansk diplomat
 Elisabeth Bille (1572-1633) – dansk
 Eske Bille (ca. 1480-1552) – dansk rigshofmester
 Eske Bille (1552-1619) (1552-1619) – dansk godsejer til Ellinge og Ørtofte i Skåne samt Valden og Skedal i Halland
 Frants Bille (død 1563) – dansk søofficer
 Gerhard Sievers Bille (1765-1816) – dansk søofficer og diplomat
 Hans Bille (1470-1542) – dansk godsejer til Egede
 Hans Martin Bille (1732-1788) – dansk søofficer
 Harald Bille (1879-1916) – dansk ingeniør
 Jens Bille (1531-1575) – dansk adelsmand
 Jørgen Bille (lensmand) (ca. 1520-1601) – dansk lensmand
 Jørgen Bille (stiftamtmand) (ca. 1672-1736) – dansk stiftamtmand
 Knud Bille (død 1543) – dansk godsejer og rigsråd
 Marqvard Bille (1568-1631) – dansk godsejer og lensmand
 Mathias Bille (1736-1782) – dansk søofficer
 Mogens Bille (død 1538) – dansk rigsråd
 Oluf Bille (ca. 1555-1602) – dansk lensmand
 Ove Bille (død 1555) – biskop over Århus Stift
 Peder Bille (1518-1580) – dansk rigsråd
 Sophie Bille (1634-1693) – dansk adelsdame
 Steen Tobernsen Bille (omkring 1446-1520) – til Søholm, Allinde og Lyngsgård, dansk rigsråd (Steen Basse Bille)
 Steen Clausen Bille (1527-1586) – skånsk lensmand, landsdommer m.v.
 Steen Jensen Bille (1565-1629) – skånsk lensmand m.v.
 Torbern Bille (rigsråd) (død 1465) – dansk rigsråd
 Torbern Bille (ærkebiskop) (død 1552) – dansk ærkebiskop

Bille-Brahe (Kjærsgård-linjen) 
 Axel Bille-Brahe (1858-1935) – dansk baron og amtmand
 Christian Bille-Brahe (1819-1899) – dansk stiftamtmand
 Erik Bille-Brahe (1883-1944) – dansk baron og officer
 Henrik Bille-Brahe (stiftamtmand) (1709-1789) – dansk gehejmekonferensråd
 Henrik Bille-Brahe (diplomat) (1798-1875) – dansk diplomat og lensgreve
 Ida Marie Bille (1822-1902) – dansk overhofmesterinde (født komtesse Bille-Brahe)
 Johan Christian Bille-Brahe (1819-1899) – dansk baron og stiftamtmand
 Louise Bille-Brahe (1830-1910) – dansk overhofmesterinde, født Hochschild
 Oluf Bille-Brahe (1888-1952) – dansk baron, kammerherre og hofjægermester
 Preben Bille-Brahe (1773-1857) – dansk lensgreve
 Preben Bille-Brahe (diplomat) (1824-1882) – dansk baron og diplomat
 Preben Bille-Brahe (hofjægermester) (1852-1924) – dansk baron og hofjægermester
 Unni Bille-Brahe (født 1930) – dansk sociolog
 Vilhelm Bille-Brahe (1855-1942) – dansk kammerherre

Bille-Brahe-Selby 
 Daniel Bille-Brahe-Selby (1878-1950) – dansk baron, kammerherre og hofjægermester
 Hendrik Bille-Brahe-Selby (1870-1938) – dansk lensgreve og kammerherre
 Preben Bille-Brahe-Selby (1842-1918) – dansk lensgreve, kammerherre og hofjægermester

Yngre linje 
 Peder Bille (født 1983) - dansk skuespiller (Johan Peder Bille)
 Beate Bille (skuespiller) (født 1976) – dansk skuespillerinde (Beate Karoline Bille)
 Bernt Ivar Bille (tandlæge) (født 1968) – dansk tandlæge
 Carl Steen Andersen Bille (1828-1898) – dansk redaktør, forfatter og amtmand
 Daniel Ernst Bille (1711-1790) – dansk kontreadmiral
 Ejler Bille (1910-2004) – dansk maler
 Frantz Bille (1832-1918) – dansk diplomat (Frantz Ernst Bille)
 Anders Steensen Bille (1940-2011) - dansk journalist
 Joen Bille (født 1944) – dansk skuespiller
 Josias Bille (1882-1961) – dansk forfatter (Steen Andersen Josias Christopher Bille)
 Michael Bille (1769-1845) – dansk søofficer
 Mikkel Bille (1680-1756) – dansk søofficer
 Sigfride Bille (1877-1970) – dansk maler
 Steen Bille (filmkonsulent) (født 1953) – dansk filmkonsulent
 Steen Andersen Bille (oberst) (1624-1698) – oberst
 Steen Andersen Bille (statsminister) (1751-1833) – dansk admiral og gehejmestatsminister
 Steen Andersen Bille (diplomat) (1781-1860) – dansk diplomat
 Steen Andersen Bille (viceadmiral) (1787-1883) – dansk viceadmiral
 Steen Andersen Bille (kaptajn) (1830-1905) – dansk kaptajn og kammerherre
 Steen Andersen Bille (revisionschef) (1862-1922) – dansk revisionschef
 Steen Oluf Bille (advokat) (født 1964) – dansk og fransk advokat (Steen Andersen Oluf Bille)
 Søren Adolph Bille (1775-1819) – dansk kommandørkaptajn
 Torben Bille (diplomat) (1819-1883) – dansk diplomat

De borgerlige Bille-slægter 
"De blå Bille'r":
 Gerhard Sievers Bille (1765-1816) – dansk søofficer og guvernør

Anden borgerlig slægt Bille:
 Carl Bille (1815-1898) – dansk marinemaler (Carl Ludvig Bille), far til
 Vilhelm Bille (1864-1908) – dansk marinemaler (Vilhelm Victor Bille), far til
 Steen Bille (maler) (1890-1953) – dansk marinemaler og
 Willy Bille (1889-1944) – dansk maler (Willy Carl Bille)

Slægtstilhørsforhold mangler afklaring:
 Torben Bille (skuespiller) (død 1993) – dansk skuespiller og rekvisitør
 Torben Bille (musikanmelder) (født 1949) – dansk musikanmelder og forfatter

Eksterne henvisninger 
 Preben Bille Brahes side om slægten med Billernes stamtavle
 Stamtavle opstillet grafisk
 W. Mollerup & Fr. Meidell, Bille-ættens historie (1889) er digitalt tilgængelig via Internet Archive.

Kilder 
 Poul Bredo Grandjean, "Bille", i: Christian Blangstrup (red.), Salmonsens Konversationsleksikon, København: J.H. Schultz Forlag 1915-30.

 
Adelsslægter fra Danmark